Am Meendig wird witerhin iigrichtet und bereits giiebt und es herrscht e super heggtischi Schtimmig. Me merggt, alli si  gschpannt uf e Fridig uf d'Generalproob. Vorhär aber am Ziischdig und Mittwoch gits no Regischterproobe. D'Rahmeschtüggli wärde perfektioniert, d'Bänggler si am iiebe und Pfiffer und Dambuure, d'Guggemuusig, d'Schtadtmuusig-Dambuure und d'Line Dancer gäbe nonemool dr letschti Pfuff. Probiere wo si miesse aaneschtoh und was für Liecht ass es bruucht, und und und. Und drzwüsche ghörsch denne d'Einzel- und Zwöiergruppe, wo ebbefalls proobe, wenn's Räbeli-Orcheschter nid grad proobt und d'Corinne ihre Kolorature macht.  Die wo grad Pause hei, hogge im Saal go lose und luege oder si im Bischtro bim Elisabeth und em Schorsch, eine go zwittschere. Jä und denne chunnt dr Donnschdig. Jetz goht s'ganze Programm 1:1 mit Ungerbrüch und Regie-Aawiisige und Widerhoolige über d'Bühni. Und schliesslich denne dr Friidig, dr Daag der Wahrheit. Jetz laufts Programm Realtime, so wie denn die ganze kommende Dääg.